Offentliggørelse af meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 437/15)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»MONTLOUIS-SUR-LOIRE«

PDO-FR-A0169-AM01

Meddelelsesdato: 7.10.2020

BESKRIVELSE AF OG BEGRUNDELSE FOR DEN VEDTAGNE ÆNDRING

1. Henvisning til den officielle geografiske kode

Der er tilføjet en henvisning til den officielle geografiske kode for det geografiske område og området i umiddelbar nærhed. Denne tilføjelse ændrer ikke ved disse to områder.

Punkt 1.6 og 1.9 i enhedsdokumentet ændres derfor.

2. Beplantningstæthed

Beplantningstætheden er steget fra 6 000 til 6 250 vinstokke pr. hektar. Som følge heraf er mindsteafstanden mellem rækkerne blevet reduceret til 0,80 m. En forøgelse af vinområdets beplantningstæthed skal forbedre kvaliteten af de vine, der produceres i området.

Punkt 1.5 i enhedsdokumentet ændres derfor.

3. Regler for beskæring

Reglerne for beskæring er blevet ændret, så vinavlerne får større fleksibilitet med hensyn til at tilpasse sig til de klimatiske risici, der bliver mere og mere udbredte (sen frost osv.). Ordlyden er således:

»— For så vidt angår vinstokke, der beskæres med kort sporebeskæring (i vifteform eller efter Royat-metoden), må antallet af skud til beskæring ikke overstige 85 800 skud pr. hektar og gennemsnitligt 13 skud pr. stok, dog højst 15 skud pr. stok, idet hver gren højst har tre skud.

— For så vidt angår vinstokke, der beskæres med lang sporebeskæring, må antallet af skud til beskæring ikke overstige 72 600 skud pr. hektar og gennemsnitligt 11 skud pr. stok, dog højst 13 skud pr. stok.«

Punkt 1.5 i enhedsdokumentet ændres derfor.

4. Regler for opbinding

Grenene, der underkastes Guyotbeskæring, skal fastgøres til en bærende tråd.

Denne ændring medfører ikke nogen ændring i enhedsdokumentet.

5. Miljøvenlig landbrugsdrift

Følgende bestemmelse tilføjes:

»— Permanent græsdække omkring parcellerne (foragre og områder mellem parceller uden beplantning og udyrkede) er obligatorisk. Denne forpligtelse gælder ikke i tilfælde af sanering af foragre, navnlig som følge af erosion eller usædvanlige vejrforhold.

— På mindst 40 % af arealet mellem rækkerne foretages der mekanisk eller fysisk kontrol af plantevæksten (fremdyrket eller spontan).«

Denne ændring sker i tråd med den aktuelle udvikling i praksis hos vinavlere, der foretrækker dyrkning efter agroøkologiske principper på hele vindyrkningsarealet. Den afspejler, at miljøhensynet i stadig større grad integreres i de tekniske produktionsmetoder. Ved at fremme forekomsten af plantedække nedbringes anvendelsen af kemiske ukrudtsbekæmpelsesmidler. Denne reduktion af anvendelsen af ukrudtsbekæmpelsesmidler skal føre til bedre beskyttelse af vindyrkningsjorden og bevarelse af dens naturlige funktioner (frugtbarhed, biodiversitet og biologisk rensning), hvilket bidrager til vinenes kvalitet og autenticitet og styrker begrebet »terroir«, dvs. vindyrkningsområdets identitet.

Denne ændring medfører ikke nogen ændring i enhedsdokumentet.

6. Høst

I kapitel I, afsnit VII, nr. 1, udgår sætningen »Startdatoen for vinhøsten er fastsat i henhold til bestemmelserne i artikel D. 644-24 i den franske lov om landbrug og havfiskeri (code rural et de la pêche maritime).«

I dag er det ikke længere nødvendigt at fastsætte en startdato for vinhøsten, eftersom vinavlerne nu råder over en bred vifte af redskaber, der giver dem mulighed for at vurdere druernes modning mere nøjagtigt. Hver vinavler råder over et vist antal anordninger og udstyr, såvel egne som fællesejede, der gør det muligt præcist at bestemme den optimale dato for høstens start på hver parcel i henhold til produktionsmålene.

Enhedsdokumentet berøres ikke af denne ændring.

Denne ændring medfører ikke nogen ændring i enhedsdokumentet.

7. Særlige høstbestemmelser

Følgende bestemmelser tilføjes:

»— Når høsten foregår mekanisk, må den tid, der forløber mellem transporten af høsten og påbegyndelsen af pressecyklus, ikke overstige to timer.

— Når høsten foregår manuelt, må den tid, der forløber mellem transporten af høsten og påbegyndelsen af pressecyklus, ikke overstige 24 timer.

— Høstmaterialet skal vaskes mindst en gang om dagen.«

Formålet med disse bestemmelser er at sikre druernes bedst mulige sundhedsmæssige kvalitet.

Denne ændring medfører ikke nogen ændring i enhedsdokumentet.

8. Mousserende vin med enkeltgæring

Varespecifikationen ændres med henblik på at indføre betingelserne for fremstilling af mousserende vine med enkeltgæring. Denne indførelse ændrer følgende punkter i varespecifikationen:

Høst

»— Mousserende vine, der fremstilles ved enkeltgæring, fremstilles af druer, der er høstet manuelt, og som transporteres hele til pressen i beholdere eller druevogne, der ikke er selvtømmende, med skrue eller pumpe.«

Druernes modningsgrad

— 178 g pr. liter most til mousserende vin fremstillet ved enkeltgæring.

Naturligt alkoholindhold

— 11 % for mousserende vin fremstillet ved enkeltgæring.

Udbytte

— Udbyttet, som er omhandlet i artikel D. 645-7 i den franske lov om landbrug og havfiskeri fastsættes til 52 hl pr. hektar for ikke-mousserende vin og mousserende vin, der er fremstillet ved enkeltgæring.

Maksimalt udbytte

a) — Det maksimale udbytte, der er omhandlet i artikel D. 645-7 i den franske lov om landbrug og havfiskeri, fastsættes til 62 hl pr. hektar for ikke-mousserende vin og mousserende vin fremstillet ved enkeltgæring.

Presning

— Druer, der er beregnet til fremstilling af mousserende vin fremstillet ved enkeltgæring, hældes hele ned i pressen uden forudgående afstilkning eller knusning. Disse druer presses ved hjælp af en pneumatisk presse eller horisontal pladepresse uden kæder og uden ringe eller en vertikal presse.

Analysestandarder

— Mousserende vine fremstillet ved enkeltgæring skal underkastes degorgering og har et gæringsdygtigt sukkerindhold (glukose + fruktose) på højst 5 g/l.

Ønologiske behandlingsmetoder

— Det er forbudt at klare mosten til mousserende vin fremstillet ved enkeltgæring ved hjælp af enzymer eller enzymholdige præparater.

— Mousserende vin fremstillet ved enkeltgæring fremstilles uden berigelse og uden tilsætning af en rendyrket forgæring.

Forbudt udstyr

— Drueriver og knusere til drueforarbejdning til fremstilling af mousserende vin fremstillet ved enkeltgæring.

Fremstilling

— Aftapning på flasker, hvor udviklingen af de mousserende egenskaber finder sted ved enkeltgæring, foregår tidligst fra den 1. oktober i året for høsten.

c) Udviklingen af de mousserende egenskaber i de mousserende vine fremstillet ved enkeltgæring skal foregå under følgende betingelser: — Gæringen starter i en tank eller tønder. — Denne foregår udelukkende med brug af kulde. — Tilsætning af en rendyrket forgæring er forbudt. — Tilsætning af tiragelikør er forbudt. — Anvendelse af calcium- og natriumalginater er forbudt. — Udviklingen af de mousserende egenskaber sker udelukkende på glasflaske ud fra den delvist gærede most. — Tilsætning af ekspeditionslikør er forbudt. — Den mængde, der tabes ved degorgering, erstattes af en mængde fra samme vinparti.

Emballering

— En analyse foretaget før eller efter emballeringen for så vidt angår ikke-mousserende vin, inden degorgering for så vidt angår mousserende vin eller perlevin, efter degorgering for så vidt angår mousserende vin fremstillet ved enkeltgæring.

Mærkning

c) — Mousserende vin med enkeltgæring skal præsenteres med angivelse af årgangen.

Register

2. Register over parceller til fremstilling af mousserende vin fremstillet ved enkeltgæring

Alle erhvervsdrivende, der høster druer, skal føre et ajourført register over de parceller, hvor druerne til fremstilling af mousserende vin fremstillet ved enkeltgæring er høstet. Følgende skal angives for de pågældende parceller:

— matrikelnummer

— areal.

Den erhvervsdrivende sender dette register til den faglige interesseorganisation senest den 1. november efter høsten.

Enhedsdokumentet er derfor blevet ændret i punkt 1.4, 1.5, 1.8 og 1.9.

9. Druernes sukkerindhold

Minimumsindholdet af sukker i druerne øges med 8 g/l for most til ikke-mousserende vin for at sikre en optimal modning. Som følge heraf stiger det naturlige alkoholindhold i volumen fra 10,5 % til 11 % for ikke-mousserende vin.

Denne ændring medfører ikke nogen ændring i enhedsdokumentet.

10. Maksimalt udbytte

Det maksimale udbytte af ikke-mousserende vin, mousserende vin og perlevin er reduceret med 3 hl/ha. Denne ændring følger ændringen i reglerne for beskæring for at undgå for store ændringer i udbytterne.

Punkt 1.5 i enhedsdokumentet ændres derfor.

11. Presning

Der er tilføjet et kapitel om presning:

»— Input- og pressematerialet skal vaskes én gang dagligt.

— Udblødningen med presserester skal udføres i hermetisk lukkede beholdere.«

Formålet med denne bestemmelse er at sikre, at høstens kvalitet ikke forringes.

Denne ændring medfører ikke nogen ændring i enhedsdokumentet.

12. Analysestandarder

Det maksimale gæringsdygtige sukkerindhold for at kunne bruge begrebet tør om ikke-mousserende vin nedsættes fra 8 til 5 g sukker pr. liter.

Enhedsdokumentet er derfor blevet ændret i punkt 1.9.

13. Totalt alkoholindhold efter berigelse

Det totale alkoholindhold efter berigelse i ikke-mousserende vin er blevet sænket til 13 % for at begrænse mulighederne for berigelse.

Punkt 1.5 i enhedsdokumentet ændres derfor.

14. Forbudt udstyr

For at muliggøre en presning uden forringelse af druerne indføres der er forbud mod at bruge følgende i varespecifikationen:

— presser med aksial påfyldning

— beholdere i rå beton med undtagelse af beholdere, der i henhold til en overensstemmelseserklæring, der er udstedt af leverandøren, er beregnet til at komme i kontakt med druer, most eller vin.

Denne ændring medfører ikke nogen ændring i enhedsdokumentet.

15. Gæringskapacitet

Med henblik på en vinproduktion under gode forhold øges den minimale gæringskapacitet i varespecifikationen ved at forhøje koefficienten fra 1 til 1,5 gange den gennemsnitlige mængde vin, der er produceret med den kontrollerede oprindelsesbetegnelse i de sidste fem år.

Denne ændring medfører ikke nogen ændring i enhedsdokumentet.

16. Aftapning af mousserende vin

Datoen for aftapning på flasker med henblik på udviklingen af de mousserende egenskaber ved en anden gæring fremrykkes en måned for at tage hensyn til den stadig tidligere høst.

Denne ændring medfører ikke nogen ændring i enhedsdokumentet.

17. Emballering

Med hensyn til anerkendelsen af mousserende vin med enkeltgæring præciseres det, at bestemmelsen om markedsføring i flasker med et rumindhold på højst 37,5 cl eller over 150 cl er forbeholdt mousserende vin og perlevin fremkommet ved anden gæring på flaske.

Denne ændring medfører ikke nogen ændring i enhedsdokumentet.

18. Dyrkning og markedsføring over for forbrugeren

Dyrkningsvarigheden for ikke-mousserende vin øges med halvanden måned. Chenin er rent faktisk en sort, der er kendt for at udvikle interessante aromatiske egenskaber under dyrkningen. Den dato, hvor vinene bliver stillet til rådighed for forbrugerne, blev derfor skubbet fra den 1. februar til den 15. marts.

Den tidligste dato for markedsføring af mousserende vin og perlevin, nemlig den 30. september, er tilføjet.

Denne ændring medfører ikke nogen ændring i enhedsdokumentet.

19. Cirkulation mellem godkendte oplagshavere

Kapitel 1, punkt IX, nr. 5, litra b), vedrørende datoen for cirkulation af vin mellem godkendte oplagshavere udgår.

Denne ændring medfører ikke nogen ændring i enhedsdokumentet.

20. Tilknytning til det geografiske område

Tilknytningen til det geografiske område er blevet ændret for så vidt angår beskrivelsen af mousserende vin med enkeltgæring.

Tilknytningen er også blevet ændret, idet henvisningen til kort sporebeskæring udgår som følge af ændringerne i beskæringsbetingelserne.

Enhedsdokumentet er derfor blevet ændret i punkt 1.8.

21. Overgangsforanstaltninger

Overgangsbestemmelser, der ikke længere er gældende, er slettet fra varespecifikationen. Denne ændring medfører ikke nogen ændring i enhedsdokumentet.

22. Præsentation på flaske

Bestemmelsen om præsentation på flaske af perlevin udgår.

Denne ændring medfører ikke nogen ændring i enhedsdokumentet.

23. Mærkningen tør

Forpligtelsen til at mærke ikke-mousserende vin som tør udgår.

Enhedsdokumentet er derfor blevet ændret i punkt 1.9.

24. Indberetningsforpligtelser

Der tilføjes en forudgående indberetning af parcelanvendelsen.

Denne indberetning gør det muligt at forudsige den type produkter, der vil blive fremstillet på parcellen, med henblik på at etablere differentierede fremgangsmåder og således fra tidspunktet for beskæringen at tilpasse vinfremstillingsmetoden til det maksimale udbytte, der henvises til. Herved får den faglige interesseorganisation også mulighed for at forvalte de mængder, der kommer ind på markedet efter produkttype.

Erklæringen om tilbagetagelse udgår.

Denne ændring medfører ikke nogen ændring i enhedsdokumentet.

25. Registre

Der tilføjes et register med angivelse af, hvornår druerne høstes manuelt eller mekanisk.

Der tilføjes et register for vask af høst-, input- og pressematerialet.

Emballeringsregistret udgår.

Denne ændring medfører ikke nogen ændring i enhedsdokumentet.

26. Vigtigste punkter, der skal kontrolleres

De vigtigste punkter, der skal kontrolleres, er blevet ændret for at forenkle evalueringsmetoderne.

Denne ændring medfører ikke nogen ændring i enhedsdokumentet.

27. Adresse

INAO's adresse er blevet ændret.

Denne ændring medfører ikke nogen ændring i enhedsdokumentet.

ENHEDSDOKUMENT

1. Produktets betegnelse

Montlouis-sur-Loire

2. Type af geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

8. Perlevin

4. Beskrivelse af vinen(e)

Ikke-mousserende vine

De ikke-mousserende vine har et naturligt alkoholindhold i volumen på mindst 11 %.

Efter berigelsen må ikke-mousserende vines totale alkoholindhold i volumen ikke overstige 13 %. De ikke-mousserende vine med betegnelsen »tør« har efter emballering et gæringsdygtigt sukkerindhold (glukose + fruktose) på højst 5 g pr. liter og et samlet syreindhold udtrykt i g vinsyre pr. liter, som er mindst 2 g højere pr. liter end indholdet af gæringsdygtigt sukker (glukose + fruktose).

Indholdet af flygtig syre, total svovldioxid og kuldioxid svarer til det, der er fastsat i EU-lovgivningen for ikke-mousserende vin.

De ikke-mousserende tørre vine har en frugtagtig aroma og en blomsteraroma i unge vine, som i takt med deres alder får sødmefyldte noter, f.eks. af honning. Når de har et gæringsdygtigt sukkerindhold, er deres kompleksitet og lagringspotentiale generelt større. Det er ikke ualmindeligt med mere fremtrædende noter af eksotiske frugter eller mildere noter af tørrede frugter, og med tiden opstår der ofte noter af ristede mandler eller kvæde.

Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.): Minimumssyreindhold: Maksimalt indhold af flygtig syre (i mEq/l): Maksimalt indhold af svovldioxid (i mg/l):

Mousserende vine og perlevine

Efter udviklingen af de mousserende egenskaber har de mousserende vine og perlevinene i tilfælde af berigelse af mosten højst et totalt alkoholindhold udtrykt i volumen på 13 %.

Indholdet af flygtig syre, totalt syreindhold, total svovldioxid og kuldioxid svarer til det, der er fastsat i EU-lovgivningen for ikke-mousserende vin og perlevin.

Mousserende vine med fine og lette mousserende egenskaber er ofte kendetegnet ved noter af frugter med lyst frugtkød eller citrusfrugter samt med tiden også noter af briocher.

Perlevin har et lavere indhold af kuldioxid og mere diskrete bobler, der er mindre mærkbare i munden. Disse behagelige vine smager typisk mere af vin end de mousserende vine.

Mousserende vine med enkeltgæring er kendetegnet ved elegante og cremede bobler. Der opstår en opulent struktur, der følger af den nødvendige modning ved vinens fremstilling. Hvide blomster og frugter med lyst frugtkød supplerer produktets smags- og duftbalance.

Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.): Minimumssyreindhold: Maksimalt indhold af flygtig syre (i mEq/l): Maksimalt indhold af svovldioxid (i mg/l):

5. Vinfremstillingspraksis

a) Væsentlige ønologiske fremgangsmåder

Særlig ønologisk fremgangsmåde

Mousserende vin eller perlevin fremstilles ved en anden gæring på flaske eller i tilfælde af mousserende vin ved enkeltgæring. Efter udviklingen af de mousserende egenskaber har vinene i tilfælde af berigelse af mosten højst et totalt alkoholindhold udtrykt i volumen på 13 %. Efter berigelsen må ikke-mousserende vines totale alkoholindhold i volumen ikke overstige 13 %.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske lov om landbrug og havfiskeri.

Dyrkningspraksis

a) — Beplantningstæthed Vinstokkene plantes med en tæthed på mindst 6 250 stokke pr. hektar med en maksimal afstand mellem rækkerne på 1,60 m. Afstanden mellem vinstokkene i samme række skal være mindst 0,8 m.

b) — Regler for beskæring — Vinstokkene beskæres før den 1. maj. — For så vidt angår vinstokke, der beskæres med kort sporebeskæring (i vifteform eller efter Royat-metoden), må antallet af skud til beskæring ikke overstige 85 800 skud pr. hektar og gennemsnitligt 13 skud pr. stok, dog højst 15 skud pr. stok, idet hver gren højst har tre skud.

— For så vidt angår vinstokke, der beskæres med lang sporebeskæring, må antallet af skud til beskæring ikke overstige 72 600 skud pr. hektar og gennemsnitligt 11 skud pr. stok, dog højst 13 skud pr. stok.

Mousserende vin med enkeltgæring

Restriktion, der gælder for forarbejdningen

Udviklingen af de mousserende egenskaber i de mousserende vine fremstillet ved enkeltgæring skal foregå under følgende betingelser:

— Gæringen starter i en tank eller tønder.

— Denne foregår udelukkende med brug af kulde.

— Tilsætning af en rendyrket forgæring er forbudt.

— Tilsætning af tiragelikør er forbudt.

— Anvendelse af calcium- og natriumalginater er forbudt.

— Udviklingen af de mousserende egenskaber sker udelukkende på glasflaske ud fra den delvist gærede most.

— Tilsætning af ekspeditionslikør er forbudt.

— Den mængde, der tabes ved degorgering, erstattes af en mængde fra samme vinparti.

b) Maksimumsudbytte

Ikke-mousserende vine

62 hektoliter pr. hektar

Mousserende vine og perlevine

75 hektoliter pr. hektar

Mousserende vine fremstillet ved enkeltgæring

62 hektoliter pr. hektar

6. Afgrænset geografisk område

Høst af druer, fremstilling, forarbejdning og lagring af ikke-mousserende vin, høst af druer, fremstilling, forarbejdning, lagring og emballering af mousserende vin og perlevin foregår i følgende kommuner i departementet Indre-et-Loire (liste udarbejdet på grundlag af den officielle geografiske kode for 2019): Lussault-sur-Loire, Montlouis-sur-Loire, Saint-Martin-le-Beau.

7. Primær(e) druesort(er)

Chenin B

8. Beskrivelse af tilknytningen

»Tilknytning til det geografiske område«

Vindyrkningsarealet med den kontrollerede oprindelsesbetegnelse »Montlouis-sur-Loire«, der ligger nogle kilometer øst for Tours, ligger på et kalkstensplateau, der danner en trekant, som i nord og syd afgrænses af henholdsvis Loiredalen og Cherdalen og mod øst af Amboiseskoven. Dette geografiske område er begrænset til tre kommuner.

Terrænet i det geografiske område er forholdsvis kuperet, og vindyrkningsarealet ligger i ca. 55 til 100 meters højde. I den sydøstlige del strækker plateauet sig ned mod Cherdalen, som danner en vindyrkningsskråning omgivet af tørre dale. I den vestlige og nordlige del slutter vindyrkningsplateauet brat med en stejl skrænt på ca. 30 meter omgivet af små tørre dale.

Geologisk er plateauet forstærket af kalkholdige formationer fra turontiden (glimmeragtigt kridt, gul kvadersandsten) og fra senontiden (Villedieu-kridt, overfladelag i Cherdalen). Herunder er der formationer af kiselholdig ler fra senontiden (moræneler) og undertiden fra eocæntiden (buddingsten, skærver) og navnlig opskyllet sandholdigt materiale fra højtliggende flodterrasser, der er mere eller mindre blandet sammen med sand af æolisk oprindelse.

De parceller, der er defineret med henblik på høst af druerne, består hovedsagelig af kiselholdig lerjord, undertiden ler- og kalkholdig jord. De sandholdige aflejringer foroven medfører typisk en dominerende sandholdig tekstur.

Klimaet er et overgangskystklima med påvirkninger fra både hav og fastland, hvor Loire fungerer som den termiske regulator, og forholdene om efteråret og sidst på året er undertiden gunstige.

Kvadersandstenene — et blødt kalkholdigt materiale, som udgår de første niveauer i plateauet — er blevet udgravet i store underjordiske stenbrud fra romertiden frem til det tyvende århundrede. Disse er blevet brugt som vinkældre til fremstilling af ikke-mousserende vin, til fremstilling af mousserende vin, til lagring og opbevaring.

Fra det 18. til det 19. århundrede blev der på vinmarkerne fremstillet hvidvine, hvis kvalitet og lagringspotentiale gav anledning til en transport ad Loire helt til Nantes, hvorfra de kunne nå de nordeuropæiske lande. De sælges almindeligvis under betegnelsen »Vouvray«, som henviser til de bedste hvidvine i Toursregionen.

I 1930'erne blev ansøgningen om den kontrollerede oprindelsesbetegnelse »Vouvray« afvist i en række domme. I 2002 påtog vinproducenterne i Lussault-sur-Loire, Montlouis-sur-Loire og Saint-Martin-le-Beau sig den opgave at få anerkendt den kontrollerede oprindelsesbetegnelse, som i 1938 blev anerkendt under betegnelsen »Montlouis«. Dette navn blev i 2002 ændret til »Montlouis-sur-Loire«.

I 2008 dækkede vindyrkningsarealet 400 ha, som blev dyrket af ca. 50 vinavlere. Halvdelen af dette areal er beregnet til fremstilling af ikke-mousserende vin (ca. 6 000 hl) og den anden halvdel til fremstilling af mousserende vin eller perlevin (ca. 9 600 hl).

Beskrivelse af produktet og årsagssammenhæng

Ikke-mousserende vine

De ikke-mousserende tørre vine har en frugtagtig aroma og en blomsteraroma i unge vine, som i takt med deres alder får sødmefyldte noter, f.eks. af honning.

Når de har et gæringsdygtigt sukkerindhold, er deres kompleksitet og lagringspotentiale generelt større. Det er ikke ualmindeligt med mere fremtrædende noter af eksotiske frugter eller mildere noter af tørrede frugter, og med tiden opstår der ofte noter af ristede mandler eller kvæde.

Mousserende vine

Mousserende vine med fine og lette mousserende egenskaber er ofte kendetegnet ved noter af frugter med lyst frugtkød eller citrusfrugter samt med tiden også noter af briocher.

Perlevin har et lavere indhold af kuldioxid og mere diskrete bobler, der er mindre mærkbare i munden. Disse behagelige vine smager typisk mere af vin end de mousserende vine.

Mousserende vine med enkeltgæring er kendetegnet ved elegante og cremede bobler. Der opstår en opulent struktur, der følger af den nødvendige modning ved vinens fremstilling. Hvide blomster og frugter med lyst frugtkød supplerer produktets smags- og duftbalance.

Ikke-mousserende vine

Vinene fremstilles udelukkende af Chenin B-sorten — en hårdfør sort, hvis potentiale varierer betydeligt afhængigt af arten af den jord, den dyrkes på, og som desuden i det geografiske område for den kontrollerede oprindelsesbetegnelse »Montlouis-sur-Loire« ligger tæt på den østlige dyrkningsgrænse for sorten inden for Loiredalen.

Det afgrænsede parcelområde for høst af druerne omfatter kun de parceller, der er beliggende på jord med en god vand- og varmeadfærd.

Disse forhold sikrer Chenin B-sorten gunstige betingelser for et originalt og elegant udtryk, men kræver optimal forvaltning af planten og dets produktionspotentiale som følge af forbuddet mod visse kloner og den strenge vinfremstillingsmetode.

Vinavlerne fra Montlouis har tilpasset sig kravene til sorten Chenin B og har kunnet udnytte den ved at diversificere vinfremstillingsmetoderne og de typer vin, der blev produceret. Afhængigt af placeringen, dyrkningen af vinstokkene og vejrforholdene for årgangen har de fremstillede vine mere eller mindre gæringsdygtigt sukker. Lagringen af hvidvinene øger deres aromakompleksitet. Hvis vejrforholdene ved afslutningen af høsten er gunstige, fremstilles der »halvsøde« eller »søde« vine af druer høstet efter koncentrering ved let tørring af druer på stammen eller angreb af ædel råddenskab under påvirkning af Botrytis cinerea.

Valget af parceller til dyrkning af vinstokke, tilpasningen og den konstante produktionspraksis, der er indført af vinavlerne gennem tiden, forklarer kvaliteten af vinene fra »Montlouis-sur-Loire«. Deres omdømme sikres gennem deres vedvarende tilstedeværelse på markedet, som i første omgang blev sikret gennem Loire og Cher. Der har højst sandsynlig fundet en meget tidligere handel sted i det 16. og 17. århundrede, hvor vinene blev transporteret ad vandvejen til Nantes og derfra videre til det nordlige Flandern og Nederlandene. Siden da er deres omdømme vokset støt, og efter 2010 er vinen også blevet markedsført uden for landet og eksporteret til hele verden.

Mousserende vine

Produktionen af mousserende vine har samme baggrund. Da Montlouis' producenter konstaterede, at vin, der var aftappet i vinkældrene, undertiden havde en tendens til at gære igen, ønskede de at kontrollere dette fænomen med »naturligt mousserende vine« og drage fordel af det. De vine, der tilbydes forbrugerne som »perlevine«, stammer fra det 19. århundrede. De første forsøg på at fremstille mousserende vine ved hjælp af den traditionelle metode ved at udnytte det fremspirende vindyrkningsgrundlag blev gjort i 1840'erne. Omkring det 20. århundrede fandt der en kompetenceoverførsel sted, hvor der blev trukket på ekspertise fra Champagneområdet. Tilstedeværelsen af huler udgravet i kalkstenslagene har således været en gunstig faktor i udviklingen af fremstillingen af denne vin, som kræver store tempererede lokaler til lagring og håndtering. Takket være deres tekniske kontrol med vinstokkene og vinfremstillingen genoptog vinavlerne fra 2000'erne produktionen af mousserende vine med enkeltgæring — den første metode til fremstilling af mousserende vin. Vinene fremstilles af fuldt modne druer og ud fra et kontrolleret udbytte uden tilsætning af sukker under forarbejdningen, og de afspejler nøje betingelserne for årgangen.

Producenterne af de mousserende vine besidder i dag takket være over hundrede års opsparet erfaring en knowhow, der kommer perfekt til udtryk i sammensætningen af deres cuvéer. En vandret lagring i mindst ni måneder bidrager til udviklingen af aromaer af briocher og til vinenes kompleksitet.

9. Andre vigtige betingelser (emballering, mærkning, andre krav)

Retlig ramme:

de nationale bestemmelser

Type supplerende betingelse:

undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen og lagringen af ikke-mousserende vin samt fremstillingen, forarbejdningen, lagringen og emballeringen af mousserende vin og perlevin, foregår i følgende kommuner i departementet Indre-et-Loire (liste udarbejdet på grundlag af den officielle geografiske kode for 2019): Amboise, Athée-sur-Cher, Dierre, Larcay, Véretz, La Ville-aux-Dames.

Retlig ramme:

de nationale bestemmelser

Type supplerende betingelse:

supplerende bestemmelser om mærkningen

Beskrivelse af betingelsen:

— De valgfrie angivelser anføres på etiketterne med bogstaver, der hverken i højde eller bredde er mere end dobbelt så store som bogstaverne i navnet på den kontrollerede oprindelsesbetegnelse. De skrifttyper, der anvendes for den geografiske betegnelse »Val de Loire«, må hverken i højde eller bredde være større end to tredjedele af de skrifttyper, som navnet på den kontrollerede oprindelsesbetegnelse angives med.

— På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: det drejer sig om en matrikelregistret lokalitet navnet fremgår af høstanmeldelsen.

Mousserende vin ved enkeltgæring skal præsenteres med angivelse af årgangen.

Link til produktspecifikationen

http://info.agriculture.gouv.fr/gedei/site/bo-agri/document_administratif-bad3034d-713a-430e-beaf-032ca451a8b8

(1) EUT L 9 af 11.1.2019, s. 2.